Fil-qorti kompliet tinstema’ l-kumpilazzjoni tax-xhieda fil-konfront ta’ Erin Tanti akkużat bil-qtil ta’ Lisa Marie Zahra f’Marzu li għadda. Il-konsulenta kirurġika f’Mater Dei Angela Sultana qalet li hi invistat lil Erin Tanti l-għada li ddaħħal l-ITU fl-20 ta’ Marzu. Hi qalet li Tanti ddaħħal l-ITU għax kellu ġrieħi gravi, kemm ksur fil-kustilji u fl-irkiekel tad-dahar. Qalet li meta invistatu, Tanti dejjem kien f’sensih u stabbli. Dr Sultana ddeskriviet l-uġigħ u l-ġrieħi li kellu Tanti bħala ‘superfiċjali’ għax ifiqu weħidhom. Għal mistoqsijiet tad-difiza mmexxija mill-Avukat Michael Scriha li Tanti kellu diversi ġrieħi gravi, Dr. Sultana qalet li s-CT scan ma rriżulatx li Tanti kellu problemi bħal fil-fwied. Dr. Sultana xehdet ukoll li Tanti għamel tlett ijiem l-ITU u jumejn oħra f’sala ġenerali. Qalet li fil-25 ta’ Marzu, l-akkużat kien tajjeb biex joħroġ mill-isptar iżda peress li lmenta li kien qed ikolli allucinazzjonijiet viżwali, il-Psikjatra ċċertifikah biex jintbagħat l-isptar Monte Carmeli. Quddiem il-Maġistrat Audrey Demicoli, xehdet ukoll Lucy Giordemaina li tiġi omm is-sieħba ta’ Tony Zahra, missier Lisa Marie. Qalet li lejl qabel l-inċident hija kienet id-dar ta’ Zahra tieħu ħsieb lil Lisa Marie. Qalet li magħha kellha relazzjoni tajba izda ma kinitx titkellem magħha fuq il-problemi tagħha għax fi kliemha Lisa Marie ‘kienu jieħdu ħsiebha sew’. Erin Tanti għadu jinzamm taħt arrest fl-isptar Monte Carmeli. Il-kaz ikompli fit-30 ta’ Jannar.